Na temelju članka 36. stavka 13. Zakona o održivom gospodarenju otpadom („Narodne novine“ broj 94/13 i 73/17) i članka 29. Statuta Općine Ernestinovo („Službeni glasnik“ Općine Ernestinovo broj 1/13 i 4/13) Općinsko vijeće Općine Ernestinovo na 6. sjednici održanoj 22. siječnja 2018. godine donijelo je

**O D L U K U**

**o mjerama za sprječavanje nepropisnog odbacivanja otpada**

**i mjerama za uklanjanje odbačenog otpada**

**na području Općine Ernestinovo**

**Članak 1.**

 Ovom se Odlukom uređuje način provedbe:

1. mjera za sprječavanje nepropisnog odbacivanja otpada,
2. mjera za uklanjanje otpada odbačenog u okoliš.

 Kada uklanjanje odbačenog otpada podrazumijeva mjere koje nisu uređene ovom Odlukom, neposredno će se primijeniti Zakon o održivom gospodarenju otpadom.

**Članak 2.**

 Svi izrazi koji se koriste u tekstu, a imaju rodno značenje, bez obzira jesu li korišteni u muškom ili ženskom rodu, obuhvaćaju na jednak način i muški i ženski rod.

**Članak 3.**

 Nepropisno odbačenim otpadom u smislu ove Odluke, smatra se naročito:

* otpad odbačen u okoliš,
* otpad koji se odlaže na privatne posjede, a nije odložen u odgovarajuće kante ili kontejnere za odlaganje otpada,
* otpad ostavljen na javnim površinama.

**Mjere za sprječavanje nepropisnog odbacivanja otpada**

**Članak 4.**

 Mjere za sprječavanje nepropisnog odbacivanja otpada su:

1. uspostava sustava za zaprimanje obavijesti o nepropisno odbačenom otpadu,
2. uspostava sustava evidentiranja lokacija odbačenog otpada,
3. provedba redovitog godišnjeg nadzora područja Općine Ernestinovo radi utvrđivanja postojanja odbačenog otpada, a posebno lokacija na kojima je u prethodne dvije godine evidentirano postojanje odbačenog otpada,
4. redovita kontrola stanja spremnika za razvrstavanje otpada na javnim površinama (tzv. eko-otoka)
5. postava znakova upozorenja o zabrani odbacivanja otpada na lokacijama na kojima je u prethodne dvije godine uočeno nepropisno odbacivanje otpada
6. distribucija letaka o načinu zbrinjavanja otpada putem isporučitelja javne usluge prikupljanja miješanog komunalnog i biorazgradivog komunalnog otpada

**Članak 5.**

 U Općini Ernestinovo je uspostavljen sustav za zaprimanje obavijesti o nepropisno odbačenom otpadu, kao i sustav evidentiranja lokacija odbačenog otpada na području Općine Ernestinovo.

 Sustav za zaprimanje obavijesti o nepropisno odbačenom otpadu uspostavljen je putem službene mrežne stranice www.ernestinovo.hr pod rubrikom „Prijava nepropisno odbačenog otpada“, s priloženim obrascem prijave koji se dostavlja Općini Ernestinovo na način predviđen sustavom. Obrazac prijave može se i preuzeti u Općini Ernestinovo, a o nepropisno odbačenom otpadu može se Općinu Ernestinovo obavijestiti i telefonskim putem, na kontakt telefon koji se za tu svrhu objavljuje na službenoj mrežnoj stranici.

**Članak 6.**

 Lokacije odbačenog otpada najprije se unose u evidencije koje se vode u Jedinstvenom upravnom odjelu, a zatim se saniraju na način propisan Zakonom o održivom gospodarenju otpadom.

**Članak 7.**

 Zakonsku obvezu redovitog godišnjeg nadzora područja Općine Ernestinovo radi utvrđivanja postojanja odbačenog otpada, a posebno lokacija na kojima je u prethodne dvije godine evidentirano postojanje odbačenog otpada, provodi Komunalni pogon Općine Ernestinovo.

 Komunalni pogon izvješćuje Jedinstveni upravni odjel Općine Ernestinovo o lokacijama odbačenog otpada, radi unosa u evidencije.

**Članak 8.**

 Redovitu kontrolu stanja spremnika za razvrstavanje otpada na javnim površinama provodi Komunalni pogon Općine Ernestinovo te po potrebi obavještava Unikom d.o.o. o potrebi pražnjenja spremnika postavljenih na eko-otocima.

**Članak 9.**

 Na lokacijama na kojima se dvije godine uzastopno uoči nepropisno odbacivanje otpada postavit će se znakovi upozorenja o zabrani odbacivanja otpada.

**Članak 10.**

Distribucija letaka o načinu zbrinjavanja otpada obavlja se putem isporučitelja javne usluge prikupljanja miješanog komunalnog i biorazgradivog komunalnog otpada.

Općina Ernestinovo može i sama izraditi odgovarajuće letke kojim će obavještavati i educirati stanovništvo o mjerama za sprječavanje nepropisnog odbacivanja otpada.

**Mjere za uklanjanje otpada odbačenog u okoliš**

**Članak 11.**

Komunalni pogon Općine Ernestinovom u suradnji s trgovačkim društvom Unikom d.o.o. provodi periodične akcije uklanjanja nepropisno odbačenog otpada s javnih površina, koje se provode dva puta godišnje.

Akcije nepropisno odbačenog otpada provode se na način da Komunalni pogon Općine Ernestinovo očisti javnu površinu na kojoj se nalazi nepropisno odbačeni otpad, odlaganjem u kontejnere u dogovoru s trgovačkim društvom Unikom d.o.o., te se uz sastavljanje pratećeg lista tako prikupljeni otpad otprema u reciklažno dvorište ili na uređeno odlagalište.

**Članak 12.**

 Općina Ernestinovo ima pravo na naknadu troška uklanjanja nepropisno odloženog otpada na javnu površinu od onečišćivača, ukoliko je poznat.

**Članak 13.**

Ova Odluka stupa na snagu osmog dana od dana objave u „Službenom glasniku“ Općine Ernestinovo.

KLASA: 351-01/18-01/2

URBROJ: 2158/04-18-1

Ernestinovo, 22. siječnja 2018.

Predsjednik

Općinskog vijeća

Krunoslav Dragičević